9. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 422 της 8/19 Ιουν. 1970 (ΦΕΚ Α΄ 136) Περί προσόντων υποψηφίων Δοκίμων Λιμενοφυλάκων. Έχοντες υπ’ όψιν: α)Το άρθρ. 1 παρ. 9 και 2 παρ. 5 του Ν.Δ. 530/70 (ΦΕΚ 100 Α΄/2.5.70) περί Λιμενοφυλάκων και  β)Την υπ’ αριθ. 355/1970 γνώμην του Συμβουλίου της Επικρατείας, προτάσει του Ημετέρου επί της Εμπορικής Ναυτιλίας Υπουργού, απεφασίσαμεν και διατάσσομεν: Άρθρ.1.-Οι υποψήφιοι προς κατάταξιν Δόκιμοι Λιμενοφύλακες δέον όπως, πλέον των εν άρθρ. 1 του Ν.Δ. 530/1970 «περί Λιμενοφυλάκων» καθοριζομένων προσόντων κέκτηνται και τα ακόλουθα τοιαύτα: α)Να κέκτηνται την Ελληνικήν ιθαγένειαν. «β)Να έχουν ενταχθεί από απόψεως σωματικής ικανότητας κατά την απόλυσή τους από το στράτευμα ή μεταγενέστερα στην κατηγορία πρώτη (1/1) ή δεύτερη (1/2) όσοι έχουν υπηρετήσει στις Ένοπλες Δυνάμεις και έχουν ενταχθεί στις κατηγορίες τρίτη (1/3) ή τέταρτη (1/4) θα πρέπει ν’ αποφαίνεται γι’ αυτούς η ΑΝΥΕ ότι έχουν ιαθεί πλήρως από την πάθηση για την οποία είχαν ενταχθεί στις κατηγορίες αυτές και ότι κρίνονται κατάλληλοι για την κατάταξή τους στο Λιμενικό Σώμα. Να μην έχουν εκπέσει στρατιωτικού βαθμού και να μην έχουν απομακρυνθεί από το στράτευμα για λόγους υγείας, πειθαρχίας ή τάξης  Όσοι έχουν προϋπηρετήσει στο Λιμενικό Σώμα ή στα Σώματα Ασφαλείας να μην έχουν απολυθεί ως ακατάλληλοι για οποιαδήποτε αιτία». Η περίπτ. β΄ αντικαταστάθηκε ως άνω από το άρθρ. 1 Π.Δ. 555/31 Οκτ.-21 Νοεμ. 1985 (ΦΕΚ Α΄ 197).  (γ)Να μην έχουν καταδικασθεί για κακούργημα σε οποιαδήποτε ποινή ή σε φυλάκιση για κλοπή, υπεξαίρεση, απάτη, εκβίαση, πλαστογραφία, δωροδοκία, απιστία περί την υπηρεσία παράβαση καθήκοντος, συκοφαντική δυσφήμιση, ψευδορκία, λιποταξία ή για παράβαση των Νόμων περί προστασίας της Χώρας, του πολιτεύματος και της ελευθερίας των πολιτών και ούτε να έχουν παραπεμφθεί σε δίκη, ή να διώκονται για οποιοδήποτε από αυτά τα αδικήματα. (δ)Να μη διώκονται για εγκλήματα ή αδικήματα συνεπαγόμενα τις παρεπόμενες ποινές των άρθρ. 59-65 του Ποινικού Κώδικα». Οι περιπτ. γ και δ αντικαταστάθηκαν ως άνω από το άρθρ. 2 Π.Δ. 248/21-28 Ιουν. 1984 (ΦΕΚ Α΄ 97). ε)Να μη ρέπουν εις κατάχρησιν οινοπνευματωδών εν γένει ποτών, ή την χρήσιν ναρκωτικών ή διεγερτικών φαρμάκων ή την χαρτοπαιξίαν και να μη έχουν κακάς έξεις και συναναστροφάς. ς)Να είναι σωματικώς και πνευματικώς υγιείς, ευπαρουσίαστοι και κατάλληλοι. ζ)Να έχουν ανάστημα τουλάχιστον 1,65 μ. άνευ υποδημάτων. η)Στηθικήν περίμετρον εν εκπνοή, τουλάχιστον 0,83 μ.  θ)Να γνωρίζουν κολύμβησιν. Άρθρ.2.-1.Τα απαιτούμενα προς απόδειξιν των εν άρθρ. 1 του παρόντος προσόντων δικαιολογητικά δέον να έχουν εκδοθή την τελευταίαν προ της ημερομηνίας προκηρύξεως κατατάξεως Δοκίμων Λιμενοφυλάκων τριμηνίαν. 2.Τα προσόντα των παρ. ζ, η και θ του άρθρ. 1 του παρόντος διαπιστούνται παρά της Τριμελούς Επιτροπής Επιλογής του άρθρ. 2 παρ. 5 του Ν.Δ. 530/70. Βλ και Ν.Δ. 440 της 29 Μαΐου/5 Ιουν. 1974 (τόμ. 4 σελ., 24,751) «περί επανακατατάξεως Χωροφυλάκων, Αστυφυλάκων, Λιμενοφυλάκων και Πυροσβεστών» (εντός εξαμήνου από της 5 Ιουν. 1974). 